Burjassot aprova el I Pla Municipal LGTBI
2025-07-24

En sessió extraordinària, celebrada el 19 de desembre, el Ple de l’Ajuntament de Burjassot ha aprovat, amb els vots a favor del PSPV-PSOE, PP, Compromís i els dos regidors no adscrits i en contra de VOX, el I Pla Municipal LGTBI. Aquest Pla engloba un conjunt de polítiques, procediments i accions dissenyades per a promoure la inclusió i la igualtat d’oportunitats dins del municipi, així com per a previndre la discriminació per motius d’orientació sexual, identitat o expressió de gènere.

Després d’uns mesos de treball, en els quals s’ha comptat amb la participació activa de la ciutadania i del moviment associatiu de Burjassot, que han sigut claus per al desenvolupament del Pla, s’ha aprovat el document amb el qual Burjassot ha avançat en el camí cap a la igualtat i la inclusió del col·lectiu LGTBI.

Amb l’aprovació del Pla, entre altres accions, s’augmentarà la visibilitat i accessibilitat de les iniciatives que es duguen a terme en matèria LGTBI, millorant la comunicació sobre els esdeveniments i recursos disponibles perquè tota la ciutadania estiga informada i puga participar activament; s’enfortirà la formació de professionals, especialment en l’àmbit educatiu i sanitari, assegurant que tinguen els coneixements necessaris per a atendre les persones LGTBI de manera adequada i es fomentarà la creació d’espais de diàleg intergeneracional, fent partícips dels mateixos tant a joves com a majors.

Amb un enfocament estratègic que potencie les fortaleses i aborde els desafiaments, Burjassot està treballant per convertir-se en un referent de diversitat i respecte on la col·laboració activa entre institucions, associacions i la ciutadania serà fonamental, com fins ara, per a construir un entorn on totes les persones, independentment de la seua identitat o orientació, se senten segures i valorades.